Izjava opredjeljenja o transformaciji obrazovanja nadležnih ministara obrazovanja u Bosni i Hercegovini

***Vaša Ekselencijo, generalni sekretaru Ujedinjenih nacija,***

***Hvala Vam na organizaciji Globalnog samita o transformaciji obrazovanja u ovom ključnom periodu oporavka obrazovanja od posljedica pandemije COVID-19, kako bi se spriječila generacijska katastrofa u obrazovanju.***

***Mi, ministri obrazovanja i predstavnici obrazovnih vlasti u Bosni i Hercegovini,******potpuno predani izgradnji kvalitetnog, inkluzivnog i jednakog obrazovanja dostupnog svima, uz uvažavanje preporuka i potreba svih učesnika konsultacijskog procesa o transformaciji obrazovanja u Bosni i Hercegovini:***

*Zalažemo* se za **jednak pristup obrazovanju** i podršku za djecu i mlade s poteškoćama u razvoju, djecu i mlade koji dolaze iz ekonomski i socijalno ugroženih kategorija, te ruralnih područja,

*Opredjeljeni smo* zaunapređenje **pristupa obrazovanju**, obuci i tržištu rada kako bi se realizirao princip „da niko ne bude isključen“ kroz kvalitetno obrazovanje i cjeloživotno učenje, poboljšanje inkluzivnosti obrazovnih sistema, te usklađenosti sa potrebama društva,

*Pozivamo* aktere na saradnju kako bi se **unaprijedilo radno i poslovno okruženje** te time ubrzalo stvaranje radnih mjesta u ekonomiji 21. vijeka te doprinijeli poboljšanju standarda života,

*Prepoznajemo* potrebu za **usvajanjem novih znanja, vještina i kompetencija učenika i studenata** koje će ih pripremiti za radno i životno okruženje koje se mijenja, te za održivu budućnost, fokusirajući se posebno na individualni pristup učenju, izgradnju jezičke i matematičke funkcionalne pismenosti, te sticanje općeg i specijaliziranog znanja, vještina i kompetencija, zasnovanih na ishodima učenja,

Svjesni utjecaja globalnih i lokalnih izazova koji utiču na razvoj djece, učenika i studenata *zagovaramo* **posvećivanje veće pažnje mentalnom zdravlju i dobrobiti** djece, učenika, studenata i nastavnika.

*Radimo* na **osnaživanju stručnog, pravnog, finansijskog i administrativnog okruženja** za provođenje kvalitetnog sveobuhvatnog obrazovanja, pogotovo digitalnog učenja, imajući u vidu pedagoške i tehničke zahtjeve koje obrazovne ustanove moraju ispuniti kao i neophodni minimum kvalifikacija nastavnika i predavača za ovaj oblik učenja,

*Zalažemo* se za kontinuirano unapređenje nastavnih planova i programa na svim nivoima obrazovanja, zasnovanih na **ishodima učenja i vještinama 21. vijeka** u saradnji sa svim relevantnim akterima, kako bi u većoj mjeri bili usklađeni s potrebama društva i tržišta rada, te osigurali djeci, učenicima i studentima znanje, vještine i kompetencije uključujući **transverzalne/životne kompetencije,** koje će doprinijeti razvoju svakog pojedinca i socijalnoj uključenosti,

*Ulažemo* u razvoj **kapaciteta nastavnog osoblja** na svim nivoima obrazovanja **jačanjem digitalnih i PPDM[[1]](#footnote-1) kompetencija** neophodnih u postizanju kvalitetnog obrazovnog procesa u 21. vijeku,

*Promovišemo* **univerzalno i kvalitetno predškolsko obrazovanje**, odnosno unapređenje obuhvata djece predškolskim obrazovanjem, i to ne samo u godini pred polazak u školu već i u uzrastu od 3 do 6 godina, pogotovo za djecu iz ranjivih kategorija,

*Provodimo* mjere **smanjivanja ranog napuštanja školovanja** kao i broja osoba bez znanja i vještina kroz ciljane obuke i programe doprinoseći njihovoj društvenoj integraciji i na tržištu rada,

*Podstičemo* **cjeloživotno učenje**, tj. kontinuirano sticanje znanja i vještina (formalnim, neformalnim i informalnim učenjem), prepoznajući da je efikasan sistem cjeloživotnog učenja moguće razviti samo uz aktivan angažman i podršku vlasti, poslodavaca, radnika i obrazovnih institucija, zbog čega je pored rasta javnih ulaganja u obrazovanje odraslih, puno važnije kreirati i odgovarajuće poticaje kako bi se povećale investicije privatnog sektora u razvoj ljudskog kapitala i obuku zaposlenika,

*Unapređujemo* **proces digitalizacije** **u obrazovanju** težeći osiguranju nesmetanog pristupa digitalnom učenju kroz izradu osnovnih tehničkih standarda za informaciono-komunikacijske tehnologije u obrazovnim sistemima u Bosni i Hercegovini,

*Nastojimo* da **udio obrazovanja u BDP-u i javnoj potrošnji** iznosi od 4 do 6% BDP-a, odnosno 15 do 20% imajuću u vidu *Incheon deklaraciju* i *Okvir za akciju za obrazovanje do 2030. godine,*

*Podstičemo* **prenamjenu sredstava unutar postojećih budžeta** kako bi se odgovorilo na postojeće izazove u pristupu obrazovanju i postizanju jednakog, kvalitetnog i inkluzivnog obrazovanja,

*Prepoznajemo* **obrazovanje kao pokretač** postizanja „Okvira za realizaciju Ciljeva održivog razvoja u Bosni i Hercegovini“, koji doprinosi pametnom rastu i društvu jednakih prilika kako bi se realizirao princip Agende 2030„Niko ne smije biti isključen“,

*Jačamo* svoje odgovornosti za **postizanje pod-ciljeva u okviru Cilja održivog razvoja 4 „Kvalitetno obrazovanje“**, razvojem statističkih informacijskih sistema, čime se unaprijeđuje informirano planiranje javnih politika i budžeta,

*Jačamo* pristup **rodne ravnopravnosti i osnaživanja žena** kako bi osigurali da rodno odgovorne mjere koje transformišu obrazovni sistem budu prioritet.

1. Pedagoško-psihološko-didaktičko-metodičke kompetencije [↑](#footnote-ref-1)